b'\n_START_ARTICLE_\nHotimir Tivadar\n_START_SECTION_\n\xc5\xbdivljenje in delo\n_START_PARAGRAPH_\nRodil se je 12. 7. 1975 v Mariboru. V vasi Lipovci, kjer je pre\xc5\xbeivel ve\xc4\x8dino svoje mladosti, je z odliko kon\xc4\x8dal osnovno \xc5\xa1olo Beltinci, prav tako tudi gimnazijo v Murski Soboti in se kljub opravljenemu sprejemnemu izpitu na pravni fakulteti v Ljubljani leta 1993 odlo\xc4\x8dil za \xc5\xa1tudij sloven\xc5\xa1\xc4\x8dine na Filozofski fakulteti._NEWLINE_Tam je opravil \xc5\xa1tiri leta \xc5\xa1tudija enopredmetne sloven\xc5\xa1\xc4\x8dine in se v absolventu odpravil na enosemestrski \xc5\xa1tudij na \xc4\x8ce\xc5\xa1ko (tam je bil \xc5\xbee na poletni \xc5\xa1oli (1994), kasneje \xc5\xa1e na pra\xc5\xa1ki (1999) in kamor se \xc5\xa1e vedno ve\xc4\x8dinoma \xc5\xa1tudijsko rad vra\xc4\x8da). Bil je tudi na Katedri za \xc4\x8de\xc5\xa1ki jezik in knji\xc5\xbeevnost ter Foneti\xc4\x8dnem in\xc5\xa1titutu (FF UK) v Pragi, kjer je opravil instrumentalni del diplomske naloge (mentorica Ada Vidovi\xc4\x8d Muha) pod vodstvom Zdenke Palkove, ki je bila tudi somentorica pri njegovem podiplomskem \xc5\xa1tudiju._NEWLINE_Po kon\xc4\x8dani diplomi je sprejel izziv svoje mentorice in se za nedolo\xc4\x8den \xc4\x8das zaposlil na Katedri za slovenski knji\xc5\xbeni jezik in stilistiko na mestu rednega asistenta, zadol\xc5\xbeenega za fonetiko. Leta 2000 se je poro\xc4\x8dil z Andrijano, dr. farmacije. Leta 2001 sta dobila sina Ireneja, 2005 pa \xc5\xa1e Fabijana. Skupaj \xc5\xbeivijo v Ljubljani._NEWLINE_Hotimir Tivadar je raziskovalec na podro\xc4\x8dju slovenskega jezika in jezikoslovja. Podro\xc4\x8dja njegovega raziskovanja so fonetika, govor, radijski govor ter akusti\xc4\x8dna fonetika. Ukvarja se z retoriko in javnim nastopanjem, pravore\xc4\x8djem, pravopisom, reakreditacijo \xc5\xa1tudijskih programov in analizo pravore\xc4\x8dnih slovenskih besedil. Dejaven je pri pisanju znanstveno-strokovnih \xc4\x8dlankov.\n_START_SECTION_\nStrokovna sodelovanja\n_START_PARAGRAPH_\nV okviru foneti\xc4\x8dnih raziskav sodeluje s Foneti\xc4\x8dnim in\xc5\xa1titutom FF UK v Pragi, s Fakulteto Nikolaja Kopernika (Torun, Poljska), s Fakulteto za elektrotehniko v_NEWLINE_Ljubljani in z zagreb\xc5\xa1ko fonetiko (Odsjek za fonetiku, dr. Damir Horga, dr. Marko Liker, dr. Gordana Varo\xc5\xa1anec \xc5\xa0kari\xc4\x87). Poleg foneti\xc4\x8dnega podro\xc4\x8dja sodeluje tudi s Centrom za sloven\xc5\xa1\xc4\x8dino kot drugi/tuji jezik, na SSJLK\xc2\xa0(fonetika), pa tudi z Oddelkom za prevajanje in tolma\xc4\x8denje in Oddelkom za slavistiko.\n_START_SECTION_\nPriznanja in nagrade\n_START_PARAGRAPH_\nLeta 1999 je bil prejemnik \xc5\xa0tudentske Pre\xc5\xa1ernove nagrade Filozofske fakultete v Ljubljani, leta 2010 priznanja za nadpovpre\xc4\x8dno pedago\xc5\xa1ko delo \xc5\xa0tudentskega sveta FF UL, leta 2014 prav tako za pedago\xc5\xa1ko delo FF UL.\n_START_SECTION_\nProjekti\n_START_PARAGRAPH_\nVodil in zaklju\xc4\x8dil je makedonsko-slovenski bilateralni projekt Foneti\xc4\x8dno-fonolo\xc5\xa1ke raziskave v makedonskem in slovenskem jeziku, ki je potekal leta 2012 in 2013. Dejaven je tudi na podro\xc4\x8dju slovenskega izobra\xc5\xbeevanja srednjih \xc5\xa1ol, saj je bil od leta 2006 do 2007 tajnik komisije za splo\xc5\xa1no maturo za sloven\xc5\xa1\xc4\x8dino, od leta 2013 do 2017 pa predsednik. Prav tako je bil predsednik komisije za tutorstvo na FF (2009-2015), komisije za \xc5\xa1tudente s posebnimi potrebami na Univerzi v Ljubljani (od leta 2013), in pa 50. ter 51. Seminarja slovenskega jezika in kulture (2014, 2015). Organizira in vodi mednarodno foneti\xc4\x8dno konferenco Slavifon 2012, uredil je tudi znanstveno monografijo Aktualna vpra\xc5\xa1anja slovenske fonetike leta 2013.\n_START_SECTION_\nKonference\n_START_PARAGRAPH_\nV letih 1999, 2003, 2010, 2013 je sodeloval na konferenci Istra\xc5\xbeivanja govora v Zagrebu in na mednarodni foneti\xc4\x8dni konferenci komisije za fonetiku in fonologijo v Pragi, Skopju, Ljubljani in Torunu.\n_START_SECTION_\n\xc4\x8clanstva\n_START_PARAGRAPH_\nJe \xc4\x8dlan Mednarodne komisije za fonetiko in fonologijo slovanskih jezikov pri Mednarodnem slavisti\xc4\x8dnem komiteju in pa Slavisti\xc4\x8dnega dru\xc5\xa1tva Slovenije.'